‘Madeleine McCann is dood’ sê aanklaers aan ouersMadeleine se ouers, Kate en Gerry McCann. (Foto: Joe Giddens/Pool via AP) Duitse aanklaers hou vol hulle het ’n brief aan Madeleine McCann se ouers gestuur waarin hulle bevestig dat sy dood is. Hans Christian Wolters, die staatsaanklaer in Braunschweig, Duitsland, het Maandag gesê die owerhede het definitief die brief aan Madeleine se ouers gestuur om hulle van haar dood in te lig. “Ek kan nie sê of die brief die familie bereik het of steeds onderweg is nie,” het Wolters aan The Sun gesê. Kate en Gerry McCann, Madeleine se ouers, voer egter aan hulle het geen brief van dié aard ontvang nie. “Berigte dat ons ’n brief van die Duitse owerhede ontvang het waarin beweer word dat daar bewyse is dat Madeleine dood is, is onwaar,” het die McCann-egpaar vandeesweek in ’n verklaring op hulle webtuiste gesê. Madeleine McCann Volgens die egpaar het berigte oor die betrokke brief onnodige angs by vriende en familie veroorsaak en hul lewens van vooraf ontwrig. Madeleine (3) het in 2007 spoorloos verdwyn terwyl haar gesin in Portugal vakansie gehou het. “Ons het konkrete bewyse dat ons verdagte Madeleine vermoor het en dit beteken dat sy dood is,” het Wolters gesê. Hy het ook bevestig dat die Duitse polisie ’n saak van moord ondersoek en nié na ’n vermiste persoon soek nie. Wolters wou nie bekend maak hoe aanklaers weet dat Madeleine dood is nie, aangesien dit hul ondersoek na die verdagte kan belemmer, het hy verduidelik. Maroela Media het vroeër vandeesmaand berig Britse en Duitse polisie het bekend gemaak dat Christian Brückner (43) nou van Madeleine se verdwyning verdink word. Brückner is voorheen skuldig bevind aan seksuele misdrywe teenoor kinders en dien tans tronkstraf in Duitsland uit vir die verkragting van ŉ 72-jarige Amerikaanse vrou in 2005. Bronne: ANA, Daily Mail, The Sun